ການນຳບັນດາປະເທດ ອາຊຽນ ເຂົ້າຮ່ວມກອງປະຊຸມ
ພິທີອັດກອງປະຊຸມສຸດຍອດ ອາຊຽນ ຄັ້ງທີ 30 ໄດ້ຈັດຂຶ້ນໃນຕອນບ່າຍວັນທີ 29/4. ກ່ອນໜ້ານັ້ນ, ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ ພ້ອມກັບບັນດາການນຳ ອາຊຽນ ໄດ້ເຂົ້າຮ່ວມພິທີເຊັນ “ຖະແຫຼງການ ອາຊຽນ ກ່ຽວກັບບົດບາດຂອງພື້ນຖານເຄື່ອງມືທີ່ເປັນກຳລັງໜູນໃນການບັນລຸວິໄສທັດປະຊາຄົມ ອາຊຽນ 2025”. ເນື້ອໃນຂອງຖະແຫຼງການຮ່ວມເນັ້ນໜັກວ່າ: ບົດບາດ ແລະ ການປະກອບສ່ວນຂອງພື້ນຖານເຄື່ອງມືໃນການບັນລຸວິໄສທັດ ອາຊຽນ 2025 ແລະ ຍົກອອກບັນດາທິດ ແລະ ມາດຕະການລະອຽດເພື່ອເພີ່ມທະວີການຮ່ວມມືໃນຂົງເຂດເຄື່ອງມືລະຫວ່າງ ລັດຖະບານ ແລະ ບັນດາປະເທດ ອາຊຽນ ໃນໄລຍະຈະມາເຖິງ.
ທີ່ວາລະປະຊຸມວົງແຄບໃນຕອນບ່າຍວັນດຽວກັນ, ການນຳ 10 ປະເທດສະມາຊິກ ອາຊຽນ ໄດ້ປຶກສາຫາລືກ່ຽວກັບການເພີ່ມທະວີການພົວພັນຕ່າງປະເທດ ແລະ ປັບປຸງບົດບາດໃຈກາງຂອງ ອາຊຽນ, ພ້ອມທັງ ແລກປ່ຽນກ່ຽວກັບບາງບັນຫາສາກົນ ແລະ ພາກພື້ນທີ່ຕ່າງຝ່າຍຕ່າງມີຄວາມສົນໃຈ. ກ່າວຄຳເຫັນທີ່ກອງປະຊຸມ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ແບ່ງປັນຄວາມວິຕົກວັງວົນຕໍ່ບັນດາການຜັນແປຢ່າງເລິກເຊິ່ງຂອງສະພາບການສາກົນ ແລະ ພາກພື້ນໃນໄລຍະຜ່ານມາ ກໍ່ຄືບັນດາຜົນສະທ້ອນຫຼາຍດ້ານສຳລັບ ອາຊຽນ ແລະ ແຕ່ລະປະເທດສະມາຊິກ. ທ່ານນາຍົກລັດຖະມົນຕີ ສະເໜີໃຫ້ ອາຊຽນ ຄວນຍົກສູງຄວາມຮັບຜິດຊອບຂອງສະມາຊິກ ແລະ ຈິດໃຈປະຊາຄົມ, ພິເສດແມ່ນຫຼັກໝັ້ນລວມກ່ຽວກັບບັນດາບັນຫາສາກົນ ແລະ ພາກພື້ນ, ມຸ່ງໄປເຖິງປະຊາຄົມ ອາຊຽນ ມີບົດບາດ ແລະ ຄວາມຮັບຜິດຊອບໃນເວທີສາກົນ. ອາຊຽນຕ້ອງນຳໜ້າໃນການຍົກສູງ, ເຄົາລົບກົດໝາຍສາກົນ ແລະ ບັນດາຫຼັກການພື້ນຖານຂອງການພົວພັນສາກົນ, ເໝາະສົມກັບຈຸດໝາຍຂອງ ອາຊຽນ ກໍ່ສ້າງປະຊາຄົມ ອາຊຽນ ອີງໃສ່ກົດລະບຽບ. ທ່ານນາຍົກລັດຖະມົນຕີ ກໍ່ແບ່ງປັນຄວາມວິຕົກວັງວົນກ່ຽວກັບສະພາບການເຄັ່ງຕຶງໃນແຫຼມ ເກົາຫຼີ, ທະເລຮວາຕູງ, ທະເລຕາເວັນອອກ, ບັນດາເຫດການກໍ່ການຮ້າຍຢູ່ປະເທດເອີລົບຈຳນວນໜຶ່ງ. ທ່ານນາຍົກລັດຖະມົນຕີ ເນັ້ນໜັກ ອາຊຽນ ຄວນຍົກສູງບັນດາຫຼັກການພື້ນຖານ ແລະ ຫຼັກໝັ້ນລວມກ່ຽວກັບການແກ້ໄຂບັນດາການຂັດແຍ້ງກັນດ້ວຍມາດຕະການສັນຕິພາບ, ບົນພື້ນຖານກົດໝາຍສາກົນ, ພິເສດແມ່ນສົນທິສັນຍາ ສປຊ ກ່ຽວກັບກົດໝາຍວ່າດ້ວຍທະເລປີ 1982 (UNCLOS), ບັນດາຝ່າຍຕ້ອງປະຕິບັດປະມວນແຫ່ງການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ຢ່າງຄົບຖ້ວນ, ເຂັ້ມງວດ ແລະ ມຸ່ງໄປເຖິງການສ້າງ ກົດແຫ່ງການປະພຶດຢູ່ທະເລຕາເວັນອອກ (COC) ຢ່າງມີປະສິດທິຜົນ, ແທດຈິງ ແລະ ສາມາດເປັນໄປໄດ້ໃນສະພາບຕົວຈິງ.
(ແຫຼ່ງຄັດຈາກ VOV)